和微之詩二十三首 和櫛沐寄道友
作者：白居易
朝代：唐

paragraphs: 櫛沐事朝謁，中門初動關。
盛服去尚早，假寐須臾間。
鐘聲發東寺，夜色藏南山。
停驂待五漏，人馬同時閑。
高星粲金粟，落月沈玉環。
出門向關路，坦坦無阻艱。
始出里北閈，稍轉市西闤。
晨燭照朝服，紫爛復朱殷。
由來朝廷士，一入多不還。
因循擲白日，積漸凋朱顏。
青雲已難致，碧落安能攀。
但且知止足，尚可銷憂患。